Kleuters wat in Pretoria doodbrand, name bekendDie twee meisies wat vanoggend in ŉ huisbrand in Montana Park, in die noorde van Pretoria, doodgebrand het, se name is bekend gemaak. ŉ Woordvoeder van die Sinoville-polisie het aan Maroela Media gesê Marlene en Shanté Du Toit is die sussies wie in die brand omgekom het. Hulle was 2 en 3 jaar oud. Volgens Jeffery Wicks, ŉ woordvoerder van Netcare911, het die vuur omstreeks 7:30 Dinsdagoggend by die huis uitgebreek. Met die paramedici en brandweer se aankoms was die huis in ligte laaie. “Na die brandweer die vuur geblus het, het hulle die perseel deursoek en op die kinders se liggaampies afgekom,” het Wicks gesê. Johan Pieterse, woordvoerder van die Tshwane-nooddienste, het aan Maroela Media gesê die oorsaak van die brand is nog nie bekend nie en hulle moet eers wag tot die toneel afkoel voor verdere ondersoek kan plaasvind. Volgens ŉ ooggetuie was die pa nie by die huis nie. Die ma was in die voorhuis doenig terwyl die kinders vermoedelik in hul kamer aan die agterkant van die huis was. Na die brand ontstaan het kon die ma nie by die kinders uitkom nie en het sy hulp ontbied. Sy is later van die toneel verwyder en vir skok behandel.